《劝学》
宋代·黄廉

河东人物气劲豪，泽州学者如牛毛。大家子弟弄文墨，其次亦牛誇弓刀。

去年校射九百人，五十八人同赐袍。今年两科取进士，十子钓海顿灵鳌。

迩来习俗益迁善，家家门户争相高。驱儿市上买书读，宁使田间禾不薅。

我因行县饱闻见，访问终日忘勤劳。太平父老知此否，语汝圣世今难遭。

欲令王民尽知教，先自乡里蒸群髦。古云将相本无种，从今著意鞭儿曹。

作者简介：（1034—1092）宋洪州分宁人，字夷仲。黄庠从弟。仁宗嘉祐六年进士。授宣州司理参军，治狱得情，改著作佐郎。神宗召访时务，对甚悉，累擢监察御史里行。河决京东曹村，坏田民舍，廉受诏安抚，发廪赈饥，全活甚众。哲宗元祐初为户部郎中，时陆师闵茶法为川、陕之害，廉奏罢其太甚者。官至给事中。